b'\n_START_ARTICLE_\nS\xc3\xa6rlig St\xc3\xb8tte og Rekognoscering\n_START_SECTION_\nHistorie\n_START_PARAGRAPH_\nEnheden hed frem til 31. december 2006 Patruljekompagniet ved H\xc3\xa6rens Operative Kommando (i daglig tale kaldt Patruljekompagniet). SSR kan spore sit ophav tilbage til Hjemmev\xc3\xa6rnets Specielle Efterretningspatruljer (SEP), der blev oprettet i 1959, og 50 \xc3\xa5ret blev markeret i 2009, blandt andet med en lyk\xc3\xb8nskning fra Forsvarschefen. I 2017 blev enheden organisatorisk flyttet til at v\xc3\xa6re direkte underlagt Landsdelsregion \xc3\x98st, mod tidligere at v\xc3\xa6re underlagt Hjemmev\xc3\xa6rnsdistrikt Nordsj\xc3\xa6lland._NEWLINE_Tidligere var der ogs\xc3\xa5 opstillet et patruljekompagni under Jydske Dragonregiment og siden Danske Division, som stod til r\xc3\xa5dighed som en reserveenhed._NEWLINE_I Hjemmev\xc3\xa6ret anvendes til tider betegnelsen "patruljekompagni" af historiske \xc3\xa5rsager om hjemmev\xc3\xa6rnskompagnier (underafdelinger), der har en patruljedeling underlagt. Rettelig er navnet i Hjemmev\xc3\xa6rnet for en "patruljeindsatsdeling", men betegnelsen patruljekompagni eller patruljeindsatskompagni anvendes ogs\xc3\xa5. Disse lokale hjemmev\xc3\xa6rnspatruljer har en begr\xc3\xa6nset kapacitet, der ikke kan sammenlignes med den fjernopklaringskapacitet, som man finder ved de to ovenn\xc3\xa6vnte patruljekompagnier.'